**pescarul și vânătorița**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

te-ai apucat să vânezi stele

la început pentru că ne-au tăiat lumina

sau poate din curiozitatea ta infantilă

apoi din obișnuință

iar acum din dependența nesățioasă

pe care încerci oarecum disperată

seară de seară

să o potolești cumva

prin hotelurile multi-astrale de pe bulevard

eu te iubeam oricum iubito

chiar și pe întuneric

dar a devenit enervant

frustrant aș putea zice

să mă împiedic mereu

prin dulapul meu cu undițe

mulinete mămăligă și viermișori

de silicoane gene ungii false

lentile de contact și cătușe plușate

pe aragaz ai micul dejun

un somn împănat

cu puțină melancolie

nu mă mai aștepta la cină

oricum nu mai pot să dorm

în același pat cu luceferii tăi

mă ustură ochii

poftă bună